Beogradska oblast
Beogradska oblast je bila administrativna jedinica u sastavu Kraljevine Srba, Hrvata i Slovenaca. Postojala je od 1922. do 1929. godine. Njen administrativni centar je bio Beograd.

Istorija 
Kraljevina Srba, Hrvata i Slovenaca je bila prvobitno podijeljena na pokrajine, koje su se dalje delile na okruge i županije. 1922. su, umesto prethodnih administrativnih jedinica, formirane 33 oblasti u sastavu Kraljevine SHS. Pre formiranja Beogradske oblasti, njena teritorija se nalazila u sastavu Beogradskog okruga, Torontalsko-tamiške županije i Bačko-baranjske županije. Administrativni centar Beogradske oblasti je bio Beograd. Kada je 1924. godine izvršena revizija granice sa Rumunijom, grad Žombolj je izdvojen iz sastava Kraljevine SHS i njene Beogradske oblasti i priključen Rumuniji. 1929. godine, formirane su banovine, koje su zamenile dotadašnju podelu zemlje na oblasti. Najveći dio Beogradske oblasti je pripao Dunavskoj banovini, ali sam grad Beograd sa okolinom je dobio svoju zasebnu teritorijalnu upravu.

Geografija 
U sastavu Beogradske oblasti nalazio se mali severni deo Šumadije u okolini Beograda, zapadni deo Banata i istočni deo Bačke. Beogradska oblast se graničila sa Bačkom i Sremskom oblašću na zapadu, Podunavskom oblašću na jugoistoku, Valjevskom oblašću na jugozapadu, Rumunijom na severoistoku i Mađarskom na severu. U njenom južnom dijelu se nalazio grad Beograd. Njen sjeverni dio je bio uz rijeku Tisu (Potisje), sve do granice sa Mađarskom i Rumunijom. Grad Zemun je pripadao Sremskoj oblasti. Sava i Dunav su jednim dijelom činile administrativnu granicu prema drugim oblastima Kraljevine Srba, Hrvata i Slovenaca.

Demografija

Cela oblast
Prema popisu iz 1921. godine, oblast je imala lingvistički raznovrsno stanovništvo: govornici srpskohrvatskog bili su dominantni u gradovima Beograd, Pančevo, Veliki Bečkerek i Velika Kikinda, kao i u srezovima Beograd, Umka, Kovačica, Veliki Bečkerek, Turski Bečej, Velika Kikinda, Titel i Žabalj; govornici nemačkog bili su dominantni u srezu Pančevo, govornici rumunskog bili su dominantni u srezu Žombolj, dok su govornici mađarskog bili dominantni u gradu Senta, kao i u srezovima Senta, Stari Bečej i Turska Kanjiža.

Beograd sa okolinom
U gradu Beogradu je 1921. po popisu živilo 111.739 stanovnika, a u južnom delu Beogradske oblasti (bez grada) je živilo 138.920 stanovnika.

Maternji jezik 
Podaci o maternjem jeziku u samom gradu Beogradu po popisu iz 1921. godine:
 srpski jezik: 96.252 (86,14%)
 njemački jezik: 4.077 (3,65%)
 ruski jezik: 1.999 (1,79%)
 češki i slovački jezik: 1.599 (1,43%)
 mađarski jezik: 1.478 (1,32%)
 slovenački jezik: 1.059 (0,95%) 
 ostali i nepoznati jezici: 5.275 (4,72%)

Podaci o maternjem jeziku u bivšem okrugu Beograd - južni dio oblasti Beograd (bez grada) po popisu iz 1921. godine:
 srpski jezik: 136.778 (98,46%)
 rumunski jezik: 1.100 (0,79%)
 ostali i nepoznati jezici: 1.042 (0,75%)

Religija 
Podaci o religiji u samom gradu Beogradu po popisu iz 1921. godine:
 pravoslavni: 94.557 (84,62%)
 rimokatolici: 9.723 (8,70%)
 jevreji: 4.844 (4,34%)
 muslimani: 1.341 (1,20%)
 evangelisti: 1.110 (0,99%)
 ostali i bez religije: 164 (0,15%)

Podaci o religiji u bivšem okrugu Beograd - južni dio oblasti Beograd (bez grada) po popisu iz 1921. godine:
 pravoslavni: 138.154 (99,45%)
 ostali i bez religije: 766 (0,55%)

Administrativna podela
Oblast je uključivala sledeće srezove:
Beograd
Velika Kikinda
Veliki Bečkerek
Žabalj
Žombolj
Kovačica
Pančevo
Senta
Stari Bečej
Titel
Turska Kanjiža
Turski Bečej
Umka

Pored ovih srezova, sledeći gradovi u oblasti su imali poseban administrativni status: 
Beograd
Velika Kikinda
Veliki Bečkerek
Pančevo
Senta

Gradovi
Značajniji gradovi u oblasti:
Beograd
Velika Kikinda
Veliki Bečkerek
Pančevo
Senta
Stari Bečej

Svi ovi gradovi se danas nalaze u sastavu Srbije.

Reference

Literatura
Istorijski atlas, Geokarta, Beograd, 1999.
Istorijski atlas, Intersistem kartografija, Beograd, 2010.

Vidi još
Beograd
Kraljevina Srba, Hrvata i Slovenaca

Spoljašnje veze
Mapa oblasti
Mapa oblasti 
Mapa oblasti 

Kraljevina Jugoslavija
Istorija Beograda
Istorija Srbije
Istorija Vojvodine
Istorija Banata
Istorija Bačke
Historija Rumunije